Nordjyllands Politi offentliggør nu overvågningsbilleder fra et røveriforsøg på OK Benzin i Farsø. Politiet beder om borgernes hjælp til at identificere gerningsmanden. Røveriforsøget skete kl. 11.07 den 20. september i Farsø. Tankstationen ligger på Nørregade 71. Røveren truede ekspedienten med en hobbykniv, men da ekspedienten nægtede at udlevere penge, måtte han opgive og flygte fra stedet. Røveren beskrives som: Mand, cirka 190 cm høj, 30-35 år, almindelig af bygning, ingen/eller lidt skægvækst, dansk oprindelse og dansk tale uden accent. Han var iført mørk grå trøje, en lys grå hættetrøje, sorte arbejdsbukser med sidelomme, og solbriller lignende model Ray Ban pilot. Han bar en kniv og en sort taske, hvori der var en hvid plastikpose. Manden forsvandt til fods ad Nørregade mod syd. Har man oplysninger i sagen, kan man kontakte vicepolitikommissær ved Nordjyllands Politi, Bjarne Mæng, på telefon 114.

Opsummering:
Politiet efterlyser nu en mand, der står bag et røveriforsøg hos OK Benzin i Farsø.